Skoletime om Zambia-prosjekt

Guide til læreren

Kjære lærer!

Vi i Kirkens Nødhjelp setter enormt stor pris på ditt og skolens engasjement for vårt arbeid. På vår side ønsker vi å bidra til at både elevene og dere lærere får så stort utbytte av samarbeidet som mulig. Derfor har vi forsøkt å samle noen verktøy i form av filmer og en PowerPoint-presentasjon som du kan benytte i den grad du finner det nyttig. Her får du litt bakgrunnsinformasjon og forslag til ulike aktiviteter.

Hver bolk angir hvilket fag den er beregnet på, beregnet tidsbruk og henvisning til eventuelle ressurser som film eller PowerPoint-presentasjon.

# Fakta om Zambia

**Tema:** Fakta om Zambia
**Tid:** Ca. 20 min.
**Ressurs:** PowerPoint-presentasjon om Zambia

Denne presentasjonen skal gjøre elevene bedre kjent med Zambia – ikke bare som utviklingsland.

**Slide 1–2: Landinfo**

Her kan du be alle elevene om å finne hver sin faktaopplysning om landet og dele med resten av klassen. Alternativt kan du gå gjennom de viktigste faktaene eller høre om noen vet svaret:

* **Hovedstad:** Lusaka
* **Befolkning:** 16 millioner
* **Areal:** 752.618 km2 (som Norge og Sverige til sammen)
* **Språk:** Bemba (33,4 %), nyanja (14,7 %), tonga (11,4 %), engelsk (offisielt språk: 1,7 %) – totalt 70 språk (hvorav noen regnes som dialekter)
* **Religion:** 75,3 % protestanter, 20,2 % katolikker, 2,7 % andre (inkl. muslimer, buddhister, hinduer og bahaier), 1,8 % ikke-religiøse)

Du kan finne flere [fakta om Zambia på CIA World Factbook](https://www.cia.gov/library/publications/the-world-factbook/geos/za.html).

**Slide 3: Cecil Rhodes**

På 1300-tallet spredte bantu-talende fra nordvestlige Afrika seg sørover og østover, og disse utgjør i dag flertallet av innbyggerne i Zambia. På 1700-tallet ble området kolonialisert av britene, og i 1895 ble Zambia, sammen med Zimbabwe, en del av Rhodesia, oppkalt etter den britiske forretningsmannen, gruvemagnaten og politikeren Cecil Rhodes. Zambia fikk selvstendighet fra Storbritannia i 1964.

Du kan lese mer om [Zambias historie på Wikipedia](https://en.wikipedia.org/wiki/History_of_Zambia).

Du kan lese mer om [Cecil Rhodes på Wikipedia](https://en.wikipedia.org/wiki/Cecil_Rhodes).

**Slide 4: Kenneth Kaunda**

Kenneth Kaunda var Zambias første president (1964–1991). Han er fortsatt politisk aktiv og en fremtredende hiv- og aids-aktivist. Han var en ivrig forkjemper for noe han kalte afrikansk sosialisme og for panafrikansimen. Kaunda var svært engasjert i frigjøringskampene som foregikk i alle Zambias naboland, særlig i Zimbabwe, Mosambik, Angola og Sør-Afrika. Flere av disse landenes motstandsbevegelser hadde derfor lenge hovedsete i Zambia, blant andre den sørafrikanske frigjøringsbevegelsen ANC. Delvis på grunn av disse stadige stridighetene med militært og økonomisk langt sterkere naboer, forble Zambia under Kaunda et svært fattig land.

Du kan lese mer om [Kenneth Kaunda på Wikipedia](https://en.wikipedia.org/wiki/Kenneth_Kaunda).

**Slide 5: Kobber**

Den zambiske økonomien har historisk basert seg på utvinning av kobber nord i landet. I dag eies de fleste gruvene av internasjonale gruveselskaper.

**Slide 6: Victoriafallene**

På grensen mellom Zambia og Zimbabwe ligger verdensarvstedet Victioriafallene, som er dannet av elven Zambezi. Høyeste fall er på 108 meter. Det er David Livingstone som ga fossen navnet i 1855, etter den britiske dronningen. På lokalspråket Iozi heter fossen Mosi-O-Tunya, eller «røyken som tordner». Victoriafallene er Zambias største turistattraksjon, og mange av turistene kommer direkte via den internasjonale flyplassen i den zambiske byen Livingstone.

Les mer om [Victoriafallene på Wikipedia](https://en.wikipedia.org/wiki/Victoria_Falls).

**Slide 7: Fotball**

Som i mange afrikanske land, er fotball en folkesport i Zambia. På 80-tallet var herrelandslaget kjent som KK-elleveren etter grunnleggeren, Zambias daværende president Kenneth Kaunda. I dag kalles laget Chipolopolo, som betyr kobberkulene.

I 1993 omkom nesten hele landslaget da flyet deres styrtet i Atlanterhavet på vei til en VM-kvalifiseringskamp mot Senegal i Dakar. Flyet tilhørte det zambiske forsvaret, og styrtet etter en mellomlanding i Libreville i Gabon.

Chipolopolo har nådd finalen i Afrika-cupen tre ganger, og i 2012 ble laget afrikamestere etter å ha slått Elfenbenskysten i finalen.

Les mer om [Chipolopolo på Wikipedia](https://en.wikipedia.org/wiki/Zambia_national_football_team).

# Årsaker til fattigdom

**Tema:** Global ulikhet
**Tid:** Ca. 10 min.
**Ressurs:** Film om ulikhet

Denne filmen kan danne utgangspunktet for en diskusjon om årsakene til fattigdom i verden, og mer spesifikt Zambia. Elevene kan gjerne inviteres til å reflektere rundt ulik fordeling, og om hva som gjør at vi er rike og andre er fattige. Her noen fakta som kan knytte Zambia til denne diskusjonen:

* **BNP (PPP):** 32.700 NOK pr. innbygger (Norge: 569.230 NOK)
* **Fattigdom:** 54,4 % under fattigdomsgrensen

Les mer om [Zambias økonomi i The World Factbook (CIA)](https://www.cia.gov/library/publications/the-world-factbook/geos/za.html).

* **Levekår:** 0,579 HDI; nr. 139 i verden (Norge: 0,949 HDI; nr. 1 i verden)

**Tema:** Ulikhet og vann
**Tid:** Ca. 10 min.
**Ressurs:** Film om ulikhet og vann

I denne filmen utdypes temaet ulikhet med fokus på tilgang til rent vann. Her er noen fakta som kan knytte Zambia til denne diskusjonen:

* **Vann:** 34,6 % mangler tilgang til rent vann
* **Sanitær:** 56,1 % mangler tilgang til trygge toalett
1. Om prosjektet/tematikken/landet

**Tema:** Jenters muligheter – Norge og Zambia
**Tid:** Ca. 2x45 min.
**Ressurs:** Beskrivelse av Zambia-prosjektet

I arbeid med aktuelle problemstillinger på et globalt nivå, er kvinners stilling i verdenssamfunnet et av problemene man kan ta tak i. Basert på hva elevene har fått vite om Kirkens Nødhjelps arbeid med jenter i Zambia, skal de sammenligne jenters stilling i det zambiske samfunnet med hvilke muligheter jenter har i det norske samfunnet.

Elevene kan jobbe to og to, der den ene forsøker å finne ut noe om jenters rettigheter og muligheter i Zambia eller i et annet afrikansk land, og den andre forsøker å kartlegge jenters rettigheter og muligheter i Norge. Hvorfor er det så store forskjeller, og hva er det som gjør at disse forskjellene eksisterer og ikke nødvendigvis ser ut til å bli borte heller?

**Forberedelse:** Det er opp til deg som lærer hvorvidt elevene har fått kjennskap til Kirkens Nødhjelps arbeid i Zambia knyttet til jenter. Hvis de ikke har kjennskap til det, må de få tilgang til kildemateriell som sier noe om hvilke muligheter jenter har i det zambiske samfunnet. Kunnskap om jenters muligheter i det norske samfunnet bør de ha fra før. Men her er det også ting å problematisere rundt, for eksempel valg av utdanning, bosted osv.

**Kompetansemål fra læreplanen som kan dekkes av denne oppgaven:**

* utforske aktuelle lokale, nasjonale eller globale problem og drøfte ulike løysingsforslag munnleg og skriftleg med presis bruk av fagomgrep
* diskutere samanhengar mellom styreform, rettsstat og menneskerettar
* definere omgrepet globalisering og vurdere ulike konsekvensar av globalisering
* finne døme på ulike typar konfliktar og menneskerettsbrot og drøfte kva FN og andre internasjonale aktørar kan gjere
* gjere greie for ulike forklaringar på kvifor det finst fattige og rike land, og diskutere tiltak for å redusere fattigdommen i verda